ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Ιουλίου 1994 για την τροποποίηση του παραρτήματος Ι κεφάλαιο 13 της οδηγίας 92/118/ΕΟΚ του Συμβουλίου για τον καθορισμό των όρων υγεινομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (94/466/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/118/ΕΟΚ του Συμβουλίου της 17ης Δεκεμβρίου 1992 για τον καθορισμό των όρων υγεινομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (1), και ιδίως το άρθρο 15 δεύτερο εδάφιο,

Εκτιμώντας:

ότι, βάσει της εμπειρίας που αποκτήθηκε κατά την εφαρμογή των προβλεπομένων διατάξεων, θα πρέπει να τροποποιηθούν οι όροι που διέπουν το εμπόριο και τις εισαγωγές κυνηγητικών τρόπαιων- ότι θα πρέπει, να αλλάξει η διατύπωση του παραρτήματος Ι κεφάλαιο 13 της εν λόγω οδηγίας-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το κεφάλαιο 13 του παραρτήματος Ι της οδηγίας 92/118/ΕΟΚ αντικαθίσταται από το παράρτημα της παρούσας οδηγίας.

Άρθρο 2

Η παρούσα απόφαση αρχίζει να ισχύει από την 1η Δεκεμβρίου 1994.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 13 Ιουλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 62 της 15. 3. 1993, σ. 49.

ΠΑΡΑΡΤΗΜΑ

"ΚΕΦΑΛΑΙΟ 13

ΚΥΝΗΓΗΤΙΚΑ ΤΡΟΠΑΙΑ

Α. Με την επιφύλαξη των διατάξεων που θεσπίζονται δυνάμει του κανονισμού (ΕΟΚ) αριθ. 3626/82 (1)(), το εμπόριο και οι εισαγωγές κυνηγητικών τροπαίων:

i) των χηλοφόρων και των πτηνών τα οποία έχουν υποβληθεί σε όλα τα στάδια της διαδικασίας ταρίχευσης που διασφαλίζει τη διατήρησή τους σε θερμοκρασία δωματίου,

ii) είδη άλλα από τα χηλοφόρα και τα πτηνά

δεν υπόκεινται σε καμία απαγόρευση ή περιορισμό για υγειονομικούς λόγους.

Β. Με την επιφύλαξη των διατάξεων που θεσπίζονται δυνάμει του κανονισμού (ΕΟΚ) αριθ. 3626/82, το εμπόριο και οι εισαγωγές κυνηγητικών τροπαίων των χηλοφόρων και πτηνών που δεν έχουν υποβληθεί στην χημική επεξεργασία που προβλέπεται στο σημείο Αi), υπόκεινται στους ακόλουθους όρους:

1. όσον αφορά το εμπόριο:

- τα κυνηγητικά τρόπαια θα πρέπει να προέρχονται από ζώα προερχόμενα από μια περιφέρεια στην οποία δεν ισχύουν, σύμφωνα με την κοινοτική νομοθεσία, περιοριστικά μέτρα συνεπεία της εμφάνισης σοβαρής μεταδοτικής ασθένειας που δύναται να προσβάλει τα ζώα των ειδών αυτών,

- είτε να ανταποκρίνονται στους όρους που αναφέρονται στο σημείο 2β) ή γ), εάν προέρχονται από ζώα προερχόμενα από μια περιφέρεια στην οποία ισχύουν, σύμφωνα με την κοινοτική νομοθεσία, περιοριστικά μέτρα συνεπεία της εμφάνισης σοβαρής ασθένειας η οποία δύναται να προσβάλει τα ζώα των ειδών αυτών-

2. όσον αφορά τις εισαγωγές:

α) αρτιμελών κυνηγητικών τροπαίων τα οποία δεν έχουν υποστεί καμία μεταποίηση:

- να προέρχονται από ζώα, η εισαγωγή των οποίων επιτρέπεται στην Κοινότητα για όλες τις κατηγορίες των νωπών κρεάτων των ειδών αυτών που δεν έχουν υποστεί καμία επεξεργασία σύμφωνα με την κοινοτική νομοθεσία,

- να είναι συσκευασμένα αμέσως, δίχως να έχουν έλθει σε επαφή με άλλα ζωικά προϊόντα τα οποία δύνανται να τους μεταδώσουν μολυσματική ασθένεια, σε χωριστές, διαφανείς και ερμητικά κλεισμένες συσκευασίες για να αποφεύγεται κάθε περαιτέρω μόλυνση,

- να συνοδεύονται από υγειονομικό πιστοποιητικό με το οποίο πιστοποιείται ότι πληρούνται οι προαναφερθέντες όροι.

Επιπλέον, κατά τη διάρκεια της επεξεργασίας ταρίχευσης, τα κατάλοιπα τα οποία δεν ανήκουν στο τρόπαιο πρέπει να καταστρέφονται-

β) κυνηγητικών τροπαίων που αποτελούνται αποκλειστικά από κόκκαλα, κέρατα, οπλές και δόντια:

- να έχουν εμβαπτιστεί τα κόκκαλα, τα κέρατα, οι οπλές και τα δόντια σε βραστό νερό τόσο όσο χρειάζεται για να καθαριστούν από οποιαδήποτε άλλη ύλη,

- να είναι απολύτως στεγνά,

- να έχουν απολυμανθεί με ένα προϊόν, η χρήση του οποίου επιτρέπεται από την αρμόδια αρχή της χώρας εξαγωγής, κυρίως με οξυζενέ (H2O2) για τα μέρη που αποτελούνται από κόκκαλα,

- να έχουν συσκευαστεί αμέσως μετά την επεξεργασία στην οποία υποβλήθηκαν δίχως να έχουν έλθει σε επαφή με άλλα ζωικά προϊόντα που δύνανται να τους μεταδώσουν μολυσμαντική ασθένεια, σε χωριστές, διαφανείς και ερμητικά κλεισμένες συσκευασίες για να αποφεύγεται κάθε περαιτέρω μόλυνση,

- να συνοδεύονται από ένα έγγραφο ή υγειονομικό πιστοποιητικό με το οποίο πιστοποιείται ότι πληρούνται οι προαναφερθέντες όροι-

γ) κυνηγητικών τροπαίων τα οποία αποτελούνται αποκλειστικά και μόνον από δέρμα:

i) είτε να έχουν αποξηρανθεί,

ii) είτε να έχουν αλατισθεί με την προσθήκη άλατος ή άλμης επί 14 τουλάχιστον ημέρες πριν από την αποστολή τους,

iii) είτε να έχουν διατηρηθεί με μια διαδικασία άλλη από την βυρσοδεψία, η οποία προσδιορίζεται σύμφωνα με τη διαδικασία που προβλέπεται στο άρθρο 18:

- να έχουν συσκευαστεί, αμέσως μετά τη διαδικασία στην οποία υπεβλήθηκαν δίχως να έλθουν σε επαφή με άλλα ζωικά προϊόντα τα οποία δύνανται να τους μεταδώσουν μολυσμαντική ασθένεια, σε χωριστές διαφανείς και ερμητικά κλεισμένες συσκευασίες για να αποφεύγεται οιαδήποτε περαιτέρω μόλυνση,

- να συνοδεύονται από ένα έγγραφο ή υγειονομικό πιστοποιητικό με το οποίο πιστοποιείται ότι πληρούνται οι προαναφερθέντες όροι.

"

(1)() ΕΕ αριθ. L 384 της 31. 12. 1982, σ. 1.